Παναγιώτης Γ. Καράμπελας

Ο Παναγιώτης Γ. Καράμπελας (Αγιοβλασίτικα Αχαΐας, 1932 - Κάτω Αχαΐα, 29 Μαρτίου 2021) ήταν συγγραφέας-ερευνητής, ιστοριοδίφης, φιλόλογος και δήμαρχος Κάτω Αχαΐας. 

Καταγόταν από αγροτική οικογένεια και οι γονείς του ονομάζοταν Γεώργιος και Μόσχω. Σπούδασε στη Φιλοσοφική Σχολή του Πανεπιστημίου Αθηνών.

Καριέρα
Εργάστηκε ως φιλόλογος και ως γυμνασιάρχης σε δημόσια γυμνάσια και λύκεια. Άφησε πλούσιο συγγραφικό έργο ασχολούμενος κυρίως με την ιστορία της αρχαίας Δύμης και λοιπές περιοχές της δυτικής Αχαΐας. Για το σύνολο των πονημάτων του βραβεύτηκε από την Αχαϊκή Εταιρεία Μελετών. Αρθρογραφούσε συχνά στον τοπικό Τύπο.

Αφότου συνταξιοδοτήθηκε από τη δημόσια εκπαίδευση, ασχολήθηκε με τα κοινά και χρημάτισε δήμαρχος Κάτω Αχαΐας. Στις αυτοδιοικητικές εκλογές του 1990 εξελέξη δήμαρχος Κάτω Αχαΐας επικρατώντας στον δεύτερο γύρο του Ιωάννη Γαλανόπουλου με ποσοστό 52,04% έναντι 47,96% του συνυποψηφίου του. Στον πρώτο γύρο ωστόσο ήρθε δεύτερος σε ψήφους λαμβάνοντας 39,23% έναντι 40,16% του Ι. Γαλανόπουλου. Ασχολήθηκε εκ νέου με τα κοινά το 2006, όταν και στις αυτοδιοικητικές εκλογές του 2006 υπέβαλε ξανά υποψηφιότητα για τη θέση του δημάρχου Δύμης. Έχασε ωστόσο στον πρώτο γύρο από τον συνυποψήφιό του Διονύσιο Γκοτσούλια με ποσοστό 45,15% έναντι 50,88% του αντιπάλου του.

Εργογραφία
(σε αλφαβητική σειρά)

 Η Αρχαία Δύμη. Β΄ περίοδος της ιστορίας της Κάτω Αχαΐας (757 - 27 π.Χ.). Πάτρα, 1982.
 Η Δυτική Αχαΐα. Ιστορία και Ζωή. Κάτω Αχαΐα: Κέντρο Τοπικής Ανάπτυξης Δυτικής Αχαΐας (Κ.Τ.Α.Δ.Α.), 1995.
 Η Μόβρη ως επίκεντρο Ιστορίας, Θρησκείας και Πολιτισμού της Δυτικής Αχαΐας. Σαγαίικα Αχαΐας: Έκδοση Δήμου Μόβρης, 2009.
 Η προϊστορική Ώλενος (Εις την θέσιν της Κάτω Αχαΐας). Πάτραι 1972.
 Ιστορία της Κάτω Αχαΐας (Από αρχαιοτάτων χρόνων μέχρι σήμερα). Αθήνα 1987.
 Ιστορία του Βουπρασίου - Μετοχίου Δήμου Λαρίσου. 2η έκδοση. Αθήνα: Μοριάς, 2004 (1η έκδοση: 1990).
 Ιστορικά Δοκίμια. Κάτω Αχαΐα, 2018.
 «Το εκκλησάκι του Αγιου Φανουρίου στην Αλυκή της Κάτω Αχαΐας. Η θεμελίωσή του στις 7 Αυγούστου 2017». Στο: Χατζοπούλειο Πνευματικό Κέντρο. Ολοκλήρωση των προσφορών στη γενέτειρα από την τελευταία απόγονο Παναγιώτα Ιω. Χατζοπούλου, επιμέλεια Παύλος Αθ. Παλούκας (Κάτω Αχαΐα, 2017), σελ. 73-79.
 Χατζοπούλειο Πνευματικό Κέντρο. Ολοκλήρωση των προσφορών στη γενέτειρα από την τελευταία απόγονο Παναγιώτα Ιω. Χατζοπούλου. Επιμέλεια Παύλος Αθ. Παλούκας. Κάτω Αχαΐα, 2017.

Είχε επίσης συμμετοχή με ανέκδοτα κείμενα στο βιβλίο Αγιοβλασίτικα βήματα στο χρόνο (Πάτρα: Κοινότητα Αγιοβλασιτίκων, 1998) της Ομάδας Αρχαιολογίας του Τοπίου (ΟΜ.ΑΡ.Τ.). Συγκεκριμένα: «Ο Νικόλαος Καράμπελας (1798; - 1895;)» (σελ. 41-43), «Οι πρωτες γενιές» (σελ. 93-94), «Η γενιά του 1940» (σελ. 101-102) και «Απαγωγή και τραγωδία» (σελ. 105-106).

Παραπομπές

Βιβλιογραφία
 Κώστας Παπαγιαννόπουλος-Βασίλης Χρονόπουλος (επιμέλεια) & με τη συμβολή των Χρήστου Μακρυπούλια, Ανδρέα Ντάρλα, Κυριάκου Τσίπη, Αγιοβλασίτικα βήματα στο χρόνο. Πάτρα: Κοινότητα Αγιοβλασιτίκων, 1998. Έκδοση της Ομάδας Αρχαιολογίας του Τοπίου (ΟΜ.ΑΡ.Τ.). Σειρά: «Ιστορία Δυτικής Αχαΐας», αρ. 1.
 Κώστας Ν. Τριανταφύλλου, Ιστορικόν Λεξικόν των Πατρών, Τόμος Α΄: Α-Λ, 3η έκδοση. Πάτρα: Τυπογραφείο Πέτρου Χρ. Κούλη, 1995, λήμμα «Καράμπελας».

Έλληνες συγγραφείς
Έλληνες ιστορικοί